ДУА “ Ізабелінскі навучальна- педагагічны комплекс

дзіцячы сад – сярэдняя школа”

**Пазакласнае мерапрыемства “ Крылы ільняныя – ручнікі”**

**Аўтар:** Кудраўцава Алена Іванаўна,

настаўнік беларускай мовы і літаратуры

***2019***

**Мэта**: пазнаёміць з беларускім ручніком як прыкладам высокамастацкай тканіны; выявіць своеасаблівасці беларускага ручніка; развіваць цікавасць да гісторыі ўзнікнення беларускага ручніка;эстэтычны густ;выхоўваць і стымуляваць цікавасць і павагу да культурных здабыткаў свайго народа.

**Абсталяванне**: творы беларускіх аўтараў, прысвечаныя беларускаму ручніку (А. Пысін “Ручнікі”, Н. Загорская “Мамін ручнік”, Л. Геніюш “Куфар”); інтэр’ер беларускай сялянскай хаты, упрыгожанай вышыванымі ручнікамі; куфар; беларускія нацыянальныя касцюмы; мультымедыйная прэзентацыя (каляровыя слайды): 1) “Крылы ільняныя – ручнікі”; 2) кросны; 3) арнамент ручніка; 4) віды ручнікоў; 5) ручніковы галаўны ўбор; 6)гарадское жыццё ручніка.

**Ход мерапрыемства**

**Настаўнік.** Кожны народ мае свае традыцыі, свае нацыянальныя асаблівасці. Адной з самых знакамітых беларускіх адметнасцей з’яўляецца беларускі ручнік. Ён адносіцца да тых прадметаў, якія належаць і мінуламу, і сучаснасці. Шмат стагоддзяў карыстаюцца ручніком беларусы. Ткуць і вышываюць яго і сёння, працягваючы удасканальваць прыгажосць, над якой працавала мноства пакаленняў. Вучні, трымаючы ў руках ручнікі, выконваюць верш А. Пысіна “Ручнікі.”

Вышывала маці.. У руках, Як вясёлкі, ніткі мільгацелі. Клаліся на белых ручніках Роднай мовы фарбы і адценні

Расцвіталі ружы і ляны У непаўторных веснавых узорах Упляталіся напевы, сны, Промні сонца і далёкіх зорак

Дочкі і сыны ў жыццёвы шлях Гэты дар – благаславенне бралі; У партызанскіх баравых лясах Ручнікі на ранах абгаралі;

Тлелі пад сцягамі і дажджом На магільным помніку герою Сёння ў хатах многіх над Сажом Узоры тыя ж зіхацяць зарою

На далёкім полі цаліны Выцірае хлопец твар спацелы За паўсвету ў свет, За край лясны Ручнікі, як птахі, заляцелі.

Крылы ільняныя … Ручнікі… Ружы незавялыя і краскі… Прыкладзешся вільгаццю шчакі, Быццам матчыну пачуеш ласку.

Пад песню «Ручнікі” (словы В. Вярбы, муз. М. Пятрэнкі) выконваецца танец з ручнікамі. На сцэне інтэр'ер беларускай сялянскай хаты, упрыгожаны вышыванымі ручнікамі. На пярэднім плане сцэны справа - куфар.

**Бабуля** (выконвае верш П. Панчанкі “Куфар”).

Яшчэ ён не пусты, Наш куфар старажытны. Цвіце ў ім лён густы I каласіцца жыта.

У куфры тым ляжаць 3 ільну і кветак скарбы Лясы і сенажаць Далі ім свае фарбы.

Абрусы, ручнікі I посцілкі - надзіва. Любоў, жыцце, вякі I ўcя мая радзіма...

Не буду варажыць Аб густах і жаданнях. Я знаю: скарб ляжыць У куфрах старадаўніх.

**Дзяўчына 1.** Бабуля, а чаму ручнікі, посцілкі, абрусы мы называем вялікім скарбам? **Бабуля**. Ручнік -гэта не проста кавалак тканіны, якім выціраюць твар і рукi. На Беларусі шмат звычаяў,звязаных з выкарыстаннем ручнікоў. **Дзяўчына 2.** На ручніку падносяць хлеб - соль, калі вітаюць дарагіх гасцей, таму што ручнік- сімвал чысціні, цяпла беларускай зямлі і роднай хаты. **Бабуля**. Калісьці ўбілі нам у галовы, што лён – гэта ад беднасці, бо беларусы ўсё сваё жыццё хадзілі ў палатняным. **Дзяўчынка 3.** Няшчасныя беларусы! Колісь усё жыццё ў палатняным… Бабуля. Ільняныя вырабы, між іншым, высока цанілі старажытныя вучоныя Гамер і Плутарх. У старажытным Рыме амаль такія самыя абрусы , якія нашы продкі штодня засцілалі на стол, былі прыкметай раскошы. **Дзяўчынка1.** Ці не таму, што здалёк, мо з-пад Нёмана прывозілі? **Бабуля.** Так, i не толькі таму, што здалек, а і таму, што цяжкай працай здабывалася палатно. На нашай зямлі быў калісьці лён адной з самых шанаваных раслін, бо і апранаў, і карміў. Беларускія жанчыны падчас найважнейшых святаў, што спраўляліся ў зімовы і летні сонцавароты ды на вясновае раўнадзенства, звярталіся да магічных дзеянняў, каб вырас добры лён. На Масленіцу спецыяльна ездзлі як мага далей на санках, каб лен быў доўгі. А на Купалле дзяўчаты і маладзіцы кідалі ў вогнішча бярозавыя галінкі ды прыгаворвалі: "Каб мой лен быў такі ж вялікі, як гэта бярэзінка". А ўжо працы беларускія жанчыны не шкадавалі. У выкананні дзяўчынак гучыць беларуская народная песня "Ох, і сеяла Ульяніца лянок".

Заходзяць госці. **Госць 1**. Добры дзень у хату. **Госць** **2.** Госць у хату- бог у хату. **Бабуля.** Праходзьце, госцікі даражэнькія. **Госць 3.** А мы пачулі музыку прыгожую, спевы дзявочыя. Дай, думаем, завітаем. **Бабуля.** Вось і правільна. Я якраз сваім дзяўчатам аб ручніках расказваю. Жыцце ў іх доўгае наперадзе, шмат трэба ведаць. шмат трэба ўмець. **Малады.** Так, так. Дзяўчаты ж у вас маладыя і прыгожыя. **Бабуля.** На выдані, трэба ўжо дбаць пра пасаг. **Маладая**. Спачатку мая маці рыхтавала ручнікі да майго вяселля, а потым і я пачала дбаць пра свой пасаг. У выкананні дзяўчат гучыць песня “Туман ярам”. Калі спяваюць “ А я з табой на ручнік стану…”, выходзяць маладыя ў вясельных строях, становяцца на ручнік. **Малады.** Ды бяліла Ганна ручнікі, Пабяліўшы, спаць лягла Прыйшла да яе маці яе.

**Маці.** Да хадзі, дзіцятка, спаць! Усё тваё сватоўе ў полі. **Маладая.** Ды няхай, матка, у полі. Усе мае ручнікі гатовы. Да сарака саракоў Я наткала ручнікоў. **Бабуля.** Ручніком бацька перавязваў рукі маладых і, узяўшыся за яго канцы, абводзіў будучага мужа і жонку тры разы вакол стала перад вянчаннем. Пасля вянчання маладая цягнула за сабой ручнік. Гэта рабілася для таго, каб сяброўкі цягнуліся за ёю – выходзілі замуж. **Маладая**. А калі маладая прыязджала ў хату свекрыві, вешала ручнікі над вокнамі, на бажніцы. **Малады.** Нявеста адорвала ўсіх мужчын з радні ручнікамі, а жанчын-наміткамі. **Дзяўчына 1**. Бабуля, а што такое намітка? **Бабуля.** Намітка, унучанька, - гэта ручніковы галаўны ўбор, які насілі толькі замужнія жанчыны. Яна ўяўляла сабой кавалак доўгага кужэльнага палатна (шырыней 30- 60 см, даўжыней да 5 м), вышыты на канцах. **Госць 1.** Вясельні ручнік- своеасаблівы сімвал аб' яднанні двух родаў. **Дзяўчына 1.** Ручнік шырока выкарыстоўваўся ў радзінна - хрэсьбіннай абраднасці. Яму надавалася магічная сіла. **Дзяўчына 2.** Памыўшы першы раз дзіця, яго выціралі ручніком. У час адведак жанчыны прыносілі хлеб, падарункі, гасцінцы, загорнутыя ў ручнік. **Дзяўчынка 3.** Маці дзякавала бабцы – павітусе так : “ Дзякуй Вам, бабуся, што паслухалі. Няхай Вам Гасподзь Вашу працу верне.” Потым падавала ручнік, кавалак палатна, дзве булкі і хлеб. **Бабуля.** Вось гляджу я на гэтыя ручнікі і думаю: служаць яны нам усе жыцце, а потым яшчэ і ў апошні шлях праводзяць. I сення труну апускаюць на ручніках. **Госць 2.** Ручнік у пахавальным абрадзе служыў шляхам для душ памерлых у іншы свет. **Госць 3.** На могілках на крыжы памерлым мужчынам вешаюць ручнікі, а жанчынам – фартушкі. **Малады.** Ручнік ужываўся і пры ўшаноўванні духаў продкаў на Дзяды. Так на Магілёўшчыне пасля вячэры на адзін канец стала клалі ручнік, кавалак мыла, ставілі кубак з вадой. На стале пакідалі вячэру. Людзі верылі, што дзяды прыйдуць уночы на вячэру і будуць мыць рукі. **Маладая.** Ручнік паўстае перад намі як сімвалічны пасярэднік паміж светам жывым i светам нябачным.

**Бабуля.** Ці бачылі вы крыжы - абярэгі на скрыжаваннях дарог? **Дзяўчына 1**. Крыжы— абярэгі? A ад чаго яны аберагаюць? **Госць 1** (выконвае верш М. Башлыкова “ Крыжы – абярэгі”)

У весках палескіх, Як белыя зданні, Стаяць на раскрэсах Крыжы — абярэгі... Я помню з маленства Mariчныя знакі: Аб буры, пажару, Вады і маланкі Ахоўвалі стрэхі...

На Божыя святы З малітвай жанчыны Ручнік ускладалі На крыж пуцявінны І білі паклоны.

Так. Да самага скону Былі яны побач І ў шлях той апошні Ад вёскі праз пожню Ішлі да пагосту Крыжы – абярэгі…

Госці і дзяўчаты спяваюць беларускую народную песню "Дубочак -зялененькі". Дзяўчынкі іграюць на цымбалах і на скрыпцы.

**Госця.** Ручнікі бываюць тканыя, вышываныя, з карункавай аздобай. На іх сінія валошкі з макамі ў вяночак, галубок і пеўнік, ягады каліны, нагаткі, рамонак, гожыя вяргіні. **Госць 1.** Вось гляджу я, як вы вышываеце, любуюся, і адразу ўзгадваюцца паэтычныя радкі Максіма Багдановіча:

І тчэ, забыўшыся, рука Замест персідскага ўзору Цвяток радзімы васілька **Дзяўчына 3.** Вось ён, наш беларускі васілек . Сінія васілечкі, як мілага вочкі.

У выкананні дзяўчынак гучыць песня "Цвяток радзімы" (верш П Панчанкі, муз. Л.Захлеўнага).

**Бабуля**. У кожнай мясціне вышыўка была непаўторнай, каларытнай, адметнай. **Дзяўчына 1.** У чым жа своеасаблівасць беларускага ручніка?

**Бабуля**. Своеасаблівасць яго вызначаецца ў выкарыстанні льняных нітак для фонавага палатна і баваўняных нітак для ўзорыстага ўтка, у чырвонай аднаколернасці ўзораў, хаця і адцененых часам невялікай колькасцю сіняга, пазней чорнага тону, у перавазе геаметрычнага арнаменту, у арыгінальных вырашэннях кампазіцый, размешчаных у большасці па гарызантальнай восі. **Дзяўчына 2.** Ва ўзоры заўсёды пераважаў ромб. Асаблівай папулярнасцю карысталіся грабеньчатыя формы, з падоўжанымі канцамі, запоўненыя разеткамі ці крыжамі.

**Дзяўчына 3.** Для арнаменту характэрны прамалінейнасць абрысаў даволі буйных матываў, прастата, яснасць узораў.

**Госць 1.** Значэнне матываў звязана з такімі спрадвечнымі паняццямі, як дабро, святло,жыццё, урадлівасць.

**Дзяўчына 1**. Ручнікі, у залежнасці ад прызначэння, бываюць розныя: уціральнікі (імі выціраюць твар), скарачы або трапкачы (для выцірання посуду, рук).

**Дзяўчына 2**. Маладыя стаялі на ручнікі — падбожніку.

**Дяўчына 3.** А чырвоны кут упрыгожвалі набожнікамі, або абразнымі ручнікамі. Яшчэ былі пасцяныя, якія вешаліся ў час Вялікага посту, і святочныя. Госці выконваюць верш Л. Геніюш “Куфар”

**Госць 1.** Сцежкамі ў полі уздоўж дарожных даляў Вышытыя розна ручнікі ляжалі Белыя, даўгія, гэтак у час мяцелі Студзень каля хатаў чысты снег посцеле.

**Госць 2.** Па канцах карункі тонкім павуціннем Альбо пераплетам фрэндзлі зіхацелі. У покуці павесіць, на абраз у хату, Або перакінуць цераз плечы свату **Госць 3**. Ручніка такога не ўстыдно дзяўчыне, Знача з працавітых, калі поўна скрыня. **Бабуля**. А ці ведаеце вы, чаму нашу Радзіму называюць Белай Руссю? **Дзяўчына 1**. Адны лічаць, што наша зямля атрымала такую назву, бо не была заваявана іншаземцамі (белая-значыць чыстая, вольная, незалежная).

**Дзяўчына 2**. Другія мяркуюць, што белае льняное адзенне, светлыя валасы нашых продкаў паслужылі для яе назвы. Дзяўчына 3. А можа, так зямля стала называцца ад ручнікоў, разасланых па берагах рэчак i азераў, якія ад сонца і вады станавіліся бялюткімі -бялюткімі.

**Госць 3**. Ад тых палатняных белых ручнікоў – крылаў, што ў кожнай нашай хаце!

**Настаўнік.** Праходзяць годы, мяняюцца густы, на змену рукам чалавечым прыходзяць машыны, створаныя тымі ж рукамі... Але пакуль побач з чалавекам будзе жыць пачуцце прыгожага, імкненне да натуральнага, сапраўднага, будзе жыць ручнік, бо спрадвечнае застаецца вечным.

Спіс літаратуры

1. Кацар, М.С.Беларускi арнамент. Ткацтва. Вышыўка / М. С. Кацар; навук. рэд. Я. М. Сахута. –Мінск: БелЭн, 1996. –208 с.

2. Крук, Я.Сімволіка беларускай народнай культуры: абрады, рытуалы, культурныя традыцыі / Я. Крук. –Мінск: Ураджай, 2000. –350 с.

3. Крэнь, С.М. Уваходзіны: сцэнарый абраду / С. М. Крэнь // Народная асвета. − 2009. − No 4.

4. Кухаронак, Т. І. Ручнік убеларускай радзіннай абраднасці: функцыі і сімволіка /Т. І. Кухаронак// Ручнік у прасторы і часе: матэрыялы Міжнар. навук.-практ. канф., 19 − 20 ліст. 1998 г. / агул. рэд. В. А. Лабачэўскай. –Мінск: БелІПК, 2000. − 188с. − С. 103 –107.

5. Лабачэўская, В. А. Повязь часоў –беларускі ручнік: альбом / В. А. Лабачэўская. –Мінск: Беларусь, 2009. − 298 с.

6. Пармон, Л. Па ручніку, што з роднай хаты, мы пазнаём сваю Радзіму.: сцэнарый вечарыны /Л. Пармон, Л. Сахарэвіч, Н. Трыгубовіч // Роднае слова. –2006. − No7. –С. 67 –70.

7. Сахута, Я. М. Народныя мастацкія рамёствы Беларусі / Я. М. Сахута. –Мінск: Беларусь, 2001. –167 с.

8. Фадзеева, В. Беларуская народная вышыўка / В. Фадзеева. –Мінск: Навука і тэхніка, 1991. –199 с. 11. Фадзеева, В. Беларускі ручнік / В. Фадзеева. –Мінск: Полымя, 1994. –327